นักเรียนพลังกิฟต์

นักเรียนพลังกิฟต์ () เป็นละครชุด (ซีรีส์) แนวแฟนตาซีวิทยาศาสตร์ระทึกขวัญ มีเค้าโครงมาจากภาพยนตร์สั้น เดอะกิฟเต็ด (พ.ศ. 2558) และนิยาย The Gifted ภารกิจลับ นักเรียนพลังกิฟต์ ของ SandOtnim (ธรรมรงค์ เสริมฤทธิรงค์) ผลิตโดยจีเอ็มเอ็มทีวี และภาพดีทวีสุข กำกับการแสดงโดย ปัฏฐา ทองปาน, ธรรมรงค์ เสริมฤทธิรงค์, วาสุเทพ เกตุเพ็ชร์ และ จารุพัฒน์ กันนุลา

 ตัวละคร 
 นักเรียนปีการศึกษา 2561 

 นักเรียนห้องกิฟต์รุ่น 15 
ปวเรศ เสริมฤทธิรงค์ (แปง)
นักเรียนชั้นมัธยมศึกษาปีที่ 4 ห้อง 8 เป็นผู้ที่อยากจะเข้าห้องกิฟต์ และได้เข้าในที่สุดจนกลายเป็นที่พูดถึงในโรงเรียน เพราะแปงคือนักเรียนห้อง 8 คนแรกที่สามารถสอบเข้าห้องกิฟต์ได้ ในตอนแรกยังไม่ค้นพบศักยภาพของตนเองจนกระทั่งมีการเปิดเผยในช่วงหลังว่าศักยภาพของแปงคือการโน้มน้าวและสั่งการให้คนอื่นทำตามอย่างที่ตนต้องการได้ในทุกกรณี โดยมีข้อจำกัดว่าแปงจะต้องแตะถูกจุดชีพจรของฝ่ายตรงข้ามจึงจะใช้ศักยภาพได้ โดยแปงไม่พอใจในระบบห้องกิฟต์เพราะแปงเห็นว่าเป็นสิ่งที่กระตุ้นให้เกิดความไม่เท่าเทียมและเอาเปรียบกันในโรงเรียน จึงคิดวางแผนเปิดโปงความลับของผู้อำนวยการโรงเรียน โดยมีเวฟเป็นคู่หูร่วมกันวางแผน หลังจากเหตุการณ์เปิดโปง ผอ.สุพจน์ไม่สำเร็จแปงถูกครูปอมลบความทรงจำและถูกส่งกลับไปอยู่ที่ห้อง 8 ภายหลังก็ได้ความทรงจำกลับคืนมาจากวีดิโอที่ตนบันทึกเอาไว้และการช่วยเหลือกลุ่มเพื่อนที่เหลือ
วสุธร วรโชติเมธี (เวฟ)
นักเรียนชั้นมัธยมศึกษาปีที่ 4 ห้อง 1 เป็นนักเรียนคนแรกที่ค้นพบศักยภาพของตัวเอง คือสามารถแฮ็กข้อมูลและควบคุมสื่ออิเล็กทรอนิคส์ต่างๆได้เพียงแค่สัมผัสไปที่อุปกรณ์นั้นๆ เดิมเป็นเด็กที่ชอบเก็บตัวอยู่คนเดียว แต่ด้วยเหตุการณ์ครูนาราเมื่อสมัยมัธยมต้นทำให้เวฟกลายเป็นคนที่ชอบเอาชนะ ชอบดูถูกคนอื่น และไม่เชื่อใจใครง่ายๆ เคยเป็นหัวหน้าห้องกิฟต์แทนปุณณ์ และพยายามจะเผยความลับของห้องกิฟต์หลังจากที่ได้อันดับรองในการสอบกลางภาคห้องกิฟต์แต่ไม่สำเร็จ ในตอนแรกไม่ถูกกับแปงแต่ในภายหลังแปงใช้ความจริงใจเข้าหาเวฟจนทำให้เวฟยอมเปิดใจให้และร่วมมือกันวางแผนเปิดโปงผู้อำนวยการโรงเรียน
ชญานิศ ปราชญ์คริษฐ์ (น้ำตาล)
นักเรียนหญิงชั้นมัธยมศึกษาปีที่ 4 ห้อง 1 เป็นหนึ่งในกลุ่มเพื่อนสนิทของแปงผู้เปรียบเสมือนมันสมองของกลุ่ม มีศักยภาพในการมองเห็นอดีตได้ผ่านการสัมผัสสิ่งของต่างๆ แต่มีโรคประจำตัวคือโรคความดันต่ำซึ่งเป็นผลข้างเคียงของการใช้พลัง
ไอริน จรัสพรรณ (แคลร์)
นักเรียนหญิงชั้นมัธยมศึกษาปีที่ 4 ห้อง 1 สมาชิกชมรมการแสดง เดิมมีชื่อเล่นว่าเม็ดฝ้ายThe Gifted นักเรียนพลังกิฟต์ ตอนที่ 4 มีศักยภาพในการมองเห็นความรู้สึกและอารมณ์ของคนอื่น ด้ผ่านการกะพริบตาแล้วเพ่งสมาธิไปที่คนๆ นั้น โดยความรู้สึกและอารมณ์ที่จับได้จะปรากฏในรูปแบบสีต่างๆ เช่น สีน้ำเงินคืออารมณ์เศร้า, สีเขียวคือความอิจฉาริษยา, สีชมพูคือความรัก, สีม่วงคือความกลัว, สีแดงคือความโกรธ, สีส้มคือความสุข, สีเหลืองคือความมั่นใจ แต่ถ้าหากใช้ศักยภาพมากๆ จะมีผลข้างเคียงทำให้มีอาการแสบตา เป็นคนรักของปุณณ์ ในช่วงแรกมักจะดูถูกคนอื่นทั้งเพื่อนร่วมห้องและเพื่อนร่วมชมรม แต่ในเหตุการณ์ปล่อยรูปหลุดทำให้เริ่มปรับความเข้าใจกันได้และเปิดใจให้สมาชิกในคลาสกิฟต์
ปุณณ์ ทวีศิลป์ (ปุณณ์)
นักเรียนชั้นมัธยมศึกษาปีที่ 4 ห้อง 1 เป็นคนรักของแคลร์ มีศักยภาพในการลอกเลียนแบบความสามารถของคนอื่นๆ ได้เพียงแค่จ้องมองไปที่คนๆ นั้น และสามารถเลียนแบบได้เป็นอย่างดีแต่ประสิทธิภาพจะไม่เทียบเท่ากับเจ้าของความสามารถ แต่การคัดลอกความสามารถทำให้เกิดมีตัวตนบุคลิกมากกว่าหนึ่งแบบทั้ง บุคลิกผู้นำ, บุคลิกหวาดกลัว, บุคลิกความโกรธ และ บุคลิกด้านมืด และด้วยการมีบุคลิกหลากรูปแบบทำให้เกิดการคุยกันภายในจิตใจ เคยเป็นหัวหน้าคลาสกิฟต์แต่ภายหลังได้ถอนตัวออกจากการเป็นหัวหน้าคลาสกิฟต์ เนื่องจากผลกระทบจากศักยภาพของตน
วิชัย ทรายเงิน (โอม)
นักเรียนชั้นมัธยมศึกษาปีที่ 4 ห้อง 2 หนึ่งในกลุ่มเพื่อนสนิทของแปง มีศักยภาพในการทำให้สิ่งของต่างๆ หรือสิ่งมีชีวิต หายไปได้ และในภายหลังพัฒนาศักยภาพทำให้ตัวเองสามารถล่องหนได้หรือทำการซ่อนวัตถุสิ่งของและสิ่งมีชีวิตได้ แต่หากโอมใช้ศักยภาพมากๆ จะมีผลข้างเคียงทำให้เกิดอาการเลือดกำเดาไหล มีนิสัยติดตลกและไม่จริงจังกับอะไร แต่เมื่อเวลาผ่านไป เขาก็กลายเป็นคนที่จริงจังและพร้อมจะทำทุกอย่างเพื่อผองเพื่อน
ธนากร กอบกุล (กร)
นักเรียนชั้นมัธยมศึกษาปีที่ 4 ห้อง 1 นักเรียนในห้องกิฟต์ สมาชิกชมรมถ่ายรูป เป็นเพื่อนของแคลร์ในตอนเด็ก และเคยแอบชอบแคลร์ มีศักยภาพที่สามารถฟื้นฟูและรักษาร่างกายตัวเองได้ในระดับเซลล์ ทำให้สามารถใช้ชีวิตได้ 24 ชั่วโมงโดยไม่จำเป็นต้องนอนหลับหรือพักผ่อน แต่กรมองว่าศักยกายภาพดังกล่าวแทบไม่ค่อยมีประโยชน์มากเท่าใดนัก หลังจากนั้นจึงถูกระงับศักยภาพชั่วคราว แต่สุดท้ายเขาก็กลับเข้ามาอยู่ในห้องกิฟต์
พัชมณ ปิติวงกรณ์ (มณ)
นักเรียนหญิงชั้นมัธยมศึกษาปีที่ 4 ห้อง 2 สมาชิกชมรมศิลปะป้องกันตัว มีศักยภาพในด้านพละกำลังที่มากกว่ามนุษย์ทั่วไป แต่มีผลข้างเคียงที่สารฟีโรโมนจากของเหลวที่หลั่งจากร่างกายทั้งเหงื่อ, น้ำตา, เลือด ฯลฯ จะทำให้ผู้ที่ถูกสารดังกล่าวเกิดอาการคลุ้มคลั่ง และด้วยผลข้างเคียงดังกล่าวทำให้เกิดไม่มีความมั่นใจต่อการอยู่ชมรมเพราะเพื่อนในชมรมถูกสารฟีโรโมนจากเหงื่อของมณ จึงทำให้มณรู้ว่าเพื่อนในชมรมไม่ชอบมณ เธอจึงขอถอนตัวออกจากห้องกิฟต์ ทำให้ถูกระงับศักยภาพชั่วคราวเหมือนกับกร ในภายหลังเธอได้กลับเข้ามาอยู่ในห้องกิฟต์และใช้ศักยภาพเพื่อปกป้องทุกคนในห้องกิฟต์
ชนุตม์ แซ่หลิว (แจ็ค) และ ชเนศ แซ่หลิว (โจ)
นักเรียนชั้นมัธยมศึกษาปีที่ 4 ห้อง 3 นักเรียนห้องกิฟต์รุ่น 15 สองพี่น้องฝาแฝด มีศักยภาพในด้านการเชื่อมโยงกันระหว่างทั้ง 2 คน เช่น หากคนใดคนหนึ่งถูกทำร้าย เช่น ถูกเคาะหัวเข่า หรือบีบคอ อีกคนจะรู้สึกเจ็บไปด้วยแม้จะไม่ได้ถูกทำร้ายโดยตรง
 นักเรียนที่เกี่ยวข้องกับนักเรียนห้องกิฟต์ 
ปกรณ์ มีโชค (แน็ก)
อดีตเพื่อนสนิทและอดีตเพื่อนร่วมห้องของแปง เป็นนักเรียนชั้นมัธยมปีที่ 4 ห้องที่ 1 อยู่ชมรมศิลปะป้องกันตัว เป็นผู้ที่สนใจที่จะเข้าห้องกิฟต์เช่นเดียวกับแปงแต่ไม่ผ่านการคัดเลือก และด้วยการไม่ได้ถูกเลือกห้องกิฟต์ทำให้แน็กเริ่มผิดใจกับแปงมากขึ้นเรื่อยๆ จนทำให้แน็กเริ่มคิดไปเองว่าแปงไม่สนใจและพยายามจะเอาเปรียบเอาชนะตนจนถูกแปงใช้ศักยภาพโดยบังเอิญเพื่อให้แน็คเลิกคบแปงเป็นเพื่อนและเลิกยุ่งกับแปง อย่างไรก็ตามหลังจากเหตุการณ์ที่แปงเผลอใช้ศักยภาพสั่งให้แน็คเอาหัวโขกเสาเหล็กจนกว่าจะตาย แน็คก็ถูกลบความทรงจำจนทำให้ไม่มีความบาดหมางกับแปงอีกต่อไป
รวินท์ บุญรัก (ก้อย)
นักเรียนหญิงชั้นมัธยมปีที่ 4 ห้องที่ 3 ชมรมข่าวสื่อสาร เป็นผู้พยายามจะเปิดโปงนักเรียนห้องกิฟต์ โดยใช้กรเป็นเครื่องมือ แต่ถูกขัดขวางโดยนักเรียนห้องกิฟต์ จึงถูกครูปอมลบความทรงจำและถูกไล่ออกในที่สุด
มะม่วง
นักเรียนหญิงอยู่ชมรมนักข่าว ทำหน้าที่เป็นผู้ประกาศข่าวของโรงเรียน เป็นอีกคนที่ได้รับผลกระทบจากศักยภาพของมณ
โฟล์ค
ปรากฏตัวในตอนที่ 2 อดีตเพื่อนร่วมห้องและเพื่อนสนิทของโอม ชอบเอาเปรียบโอมประจำจนจำใจเป็นเพื่อนสนิทไป เป็นผู้ที่ถูกโอมใช้พลังที่ทำให้หายตัวไป แต่หลังจากที่กลับมาได้ ก็ถูกลบความทรงจำหลังจากเกิดเหตุการณ์นั้น
แป้งร่ำ
ปรากฏตัวในตอนที่ 4 นักเรียนหญิงที่อยู่ชมรมการละครเช่นเดียวกับแคลร์ เป็นผู้ที่ปล่อยคลิปและพยายามกลั่นแกล้งแคลร์บนโลกโซเชียล เพราะแค้นที่แคลร์ทำตัวเด่น ชอบกดให้คนอื่นอยู่ต่ำกว่าตน ไม่สนใจคนรอบข้าง ไม่เห็นหัวใคร
มีนา
นักเรียนหญิงชั้นมัธยมศึกษา​ปีที่ 4/2 ปรากฏตัว​ในตอนที่ 6 นักเรียนในชมรมศิลปะป้องกันตัวคนที่ได้รับผลกรทบศัลยภาพของมณ
เบสท์
ปรากฏตัวในตอนที่ 4 นักเรียนในชมรมการแสดง มีตำแหน่งเป็นหัวหน้าชมรมและผู้กำกับการแสดง
ฟลุ๊ค
ปรากฏตัวในตอนที่ 4 นักเรียนในชมรมการแสดง
ชะเอม
ปรากฏตัวในตอนที่ 4 นักเรียนในชมรมการแสดง ทำหน้าที่เป็นผู้จัดชุดนักแสดงในชมรม
อาร์ต
ปรากฏตัวในตอนที่ 6 นักเรียนชมรมศิลปะป้องกันตัว เป็นหัวหน้าชมรม รุ่นพี่ของมณ
ดุ๊ค
ปรากฏตัวในตอนที 6 อดีตสมาชิกชมรมศิลปะป้องกันตัว เป็นผู้ขโมยชุดชั้นในหญิง
เจน
ปรากฏตัวในตอนที่ 6 นักเรียนหญิงชมรมศิลปะป้องกันตัว เป็นผู้ที่ถูกสารฟีโรโมนของมณเป็นคนแรก

 บุคลากรที่เกี่ยวข้อง 
ปรมะ วงศ์รัตนะ (ครูปอม)
ครูที่ปรึกษาของห้องกิฟต์ เคยเป็นนักเรียนห้องกิฟต์รุ่นที่ 3 มีศักยภาพในการจัดการความทรงจำ ในช่วงแรกนั้นปอมยังสามารถจัดการความทรงจำได้แค่ของตัวเองผ่านการจับที่หน้าผาก แต่ด้วยการสนับสนุนจากเพื่อนสนิทอย่างนนท์ที่เขียนรายงานไปถึงผอ.สุพจน์ว่าด้วยเรื่องศักยภาพของปอม ซึ่งผอ.ก็ตอบรับและให้ปอมทดลองจัดการความทรงจำของสิ่งมีชีวิตต่างๆ โดยมีเมโทรโนมเป็นเครื่องช่วยในการกำกับจังหวะเพื่อเชื่อมคลื่นสมองและใช้การดีดนิ้วเพื่อลบความทรงจำ แต่เมื่อปอมต้องทดลองกับมนุษย์ การทดลองกลับผิดพลาดจนทำให้นักเรียนที่เป็นหนูทดลองต้องสมองพิการ แต่โรงเรียนก็เลือกที่จะปิดข่าว จนกระทั่งนนท์พยายามที่จะเปิดโปงความลับของโรงเรียน ปอมจึงจำเป็นต้องลบความทรงจำของนนท์เพื่อไม่ให้เรื่องบานปลาย อีกทั้งยังให้ปอมปลอมลายเซ็นของนนท์ในใบลาออก และผอ.ก็ได้สั่งให้ปอมลบความทรงจำของตัวเอง เหลือไว้เพียงความคิดที่ว่านนท์ลาออกจากคลาสกิฟต์เพราะเรียนต่อไม่ไหว
ลัดดา งามกุล (ครูลัดดา)
ครูหัวหน้าฝ่ายปกครองของโรงเรียนฤทธาวิทยาคม เป็นผู้ที่ไม่เห็นด้วยกับการมีห้องกิฟต์ แต่สุดท้ายก็เข้าใจและลาออกจากโรงเรียนฤทธาวิทยาคมไปช่วงปลายภาคเรียนที่ 1
ดร. สุพจน์ เชื้อมณี
ผู้อำนวยการโรงเรียนฤทธาวิทยาคม มีศักยภาพเดียวกับแปงคือ สามารถโน้มน้าวและสั่งการให้คนอื่นทำตามอย่างที่ตนต้องการในทุกกรณี แต่มีความได้เปรียบตรงที่สุพจน์สามารถใช้ศักยภาพนี้ได้โดยไม่จำเป็นต้องแตะตัวอีกฝ่าย เป็นผู้อยู่เบื้องหลังของปริศนาลึกลับในโรงเรียนและการมีอยู่ของห้องกิฟต์

 ตัวละครอื่นๆ 
ชานนท์ ทวีพงศ์ (นนท์)
ปรากฏตัวตั้งแต่ตอนที่ 3 อดีตนักเรียนห้องกิฟต์รุ่นที่ 3 อยู่ชมรมวิทยาศาสตร์และอวกาศ เป็นเพื่อนสนิทสมัยเรียนของครูปอม แต่ถูกขับออกจากห้องกิฟต์และออกจากโรงเรียนในภายหลังเนื่องจากไปพบความลับของห้องกิฟต์และผอ.สุพจน์เข้าและพยายามจะเปิดโปงความลับ โดยครูปอมจำเป็นต้องลบความทรงจำของนนท์ไป และข้อมูลของนนท์ในหนังสือทะเบียนนักเรียนห้องกิฟต์ถูกฉีกออก โดยไม่รู้ว่าเขาอยู่ที่ไหนหลังจากออกจากโรงเรียน
นิชา กันนุลา (นิชา)
นักเรียนปีการศึกษา 2546 ห้อง 1 นักเรียนห้องกิฟต์คนแรกของโรงเรียน เป็นนักเรียนที่มีความรู้รอบด้าน เรียนเก่ง แต่ด้วยเหตุผลนั้นเธอก็ถูกวิภาวีที่เป็นเพื่อนสนิทวางยาพิษในเหรียญรางวัลเพื่อหวังจะให้นิชาตายเมื่อนิชากัดเหรียญเพื่อถ่ายรูป แต่เมื่อนิชาได้รับพิษเข้าไป นิชากลับยังคงมีสติอยู่ทั้งที่เป็นไปไม่ได้ และนิชาได้ส่งสัญญาณเป็นรหัสมอร์สผ่านการเคาะท่อที่บริเวณหลังหอประชุมเพื่อบอกถึงแผนการของวิภาวี จนเมื่อวิภาวีถูกครูลัดดาพาตัวไปลงโทษ นิชาก็ได้ตามขึ้นมาดูและเกิดเรื่องทะเลาะกับวิภาวีจนทำให้นิชาเผลอผลักวิภาวีตกจากตึกตาย แต่ทางโรงเรียนก็ปิดข่าว จากนั้นก็ได้นำตัวนิชาไปตรวจร่างกายและทดลองให้นิชาได้รับสารพิษและเชื้อโรคหลายๆชนิด ผลก็คือนิชาสามารถรักษาร่างกายได้อย่างรวดเร็ว นั่นจึงทำให้ผอ.สุพจน์มั่นใจว่านิชามีศักยภาพพิเศษ จึงได้เปลี่ยนระบบการจัดห้องและก่อตั้งคลาสกิฟต์ขึ้น โดยมีนิชาเป็นนักเรียนกิฟต์รุ่นแรก
วิภาวี สุวรรณปาน
นักเรียนปีการศึกษา 2546 ห้อง 1 เพื่อนสนิทของนิชา เป็นผู้ร่วมทำรายงานกับนิชา แต่ถูกเพื่อนในห้องกลั่นแกล้งและถูกหาว่าเป็นปลิงพยายามเกาะนิชาที่เป็นเด็กเรียนเก่งจนเกิดความแค้นขึ้นมา โดยวางแผนที่จะฆ่านิชาด้วยการเอายาพิษใส่ลงในเหรียญทอง และพยายามฆ่าทุกคนในโรงเรียนด้วยการวางยาพิษใส่แท็งค์น้ำในโรงเรียน แต่ไม่สำเร็จเนื่องจากครูลัดดาได้พบเห็นตามข้อความรหัสมอร์สที่นิชาเคาะ เสียชีวิตจากการถูกนิชาพลักตกตึกตายและถูกปิดข่าวว่าเป็นการฆ่าตัวตาย และด้วยเหตุนี้จึงเป็นเหตุที่ทำให้ทางโรงเรียนได้ปรับระเบียบกฏห้องเรียนในชั้นโดยแบ่งระดับห้องที่มีความเก่งจากมากไปหาน้อย
ชญานี ปราชญ์คริษฐ์
ปรากฏตัวในตอนที่ 3 เป็นแม่ของน้ำตาล
ศ.ดร.เปรมชัย ทวีศิลป์
พ่อของปุณณ์
นารา ทวีวัฒนกุล
ครูโรงเรียนเก่าของเวฟ สนใจเวฟที่มีความสามารถพิเศษเกี่ยวกับคอมพิวเตอร์จึงพยายามตีสนิทและให้เวฟมาช่วยตนร่วมกันพัฒนาผลงาน แต่ในภายหลังนาราได้ไปใส่ร้ายเวฟว่าขโมยผลงานวิทยานิพนธ์ของเธอ จึงถูกเวฟแก้แค้นด้วยการแฉว่าเธอซื้อใบปริญญามา ทำให้นาราถูกไล่ออกจากโรงเรียน และเป็นตัวต้นเหตุที่ทำให้เวฟกลายเป็นคนที่ชอบเอาชนะคนอื่นและไม่เชื่อใจใคร

 รายชื่อตอน 


 นักแสดง 
 นักแสดงหลัก 
 กรภัทร์ เกิดพันธุ์ รับบท แปง
 วชิรวิชญ์ เรืองวิวรรธน์ รับบท เวฟ
 รมิดา จีรนรภัทร รับบท แคลร์
 อรรถพันธ์ พูลสวัสดิ์ รับบท ปุณณ์
 หฤษฎ์ ชีวการุณ รับบท โอม
 ณิชภาลักษณ์ ทองคำ รับบท น้ำตาล
 ภัชทา จันทร์เงิน รับบท กร
 นภสร วีระยุทธวิไล รับบท มณ
 ชยพล จุฑามาศ รับบท แจ็ค
 ชยกร จุฑามาศ รับบท โจ
 ชัชชวิศ เตชะรักษ์พงศ์ รับบท ครูปอม
 วันชนะ สวัสดี รับบท ผอ.สุพจน์
 แคทรียา อิงลิช รับบท ครูลัดดา
 ภูมิพัฒน์ ไพบูลย์ รับบท แน็ค
 วรรณวิมล เจนอัศวเมธี รับบท ก้อย

 นักแสดงรับเชิญ 
 จิรกิตติ์ ถาวรวงศ์ รับบท ชานนท์
 สรัลธร คล้ายอุดม รับบท นารา
 แพรพลอย โอรี รับบท แป้งร่ำ
 สุภากาญจน์ เบญจอารักษ์ รับบท นิชา
 อภิชญา เ​เซ​่​จัง รับบท มีนา
 ภูมิรพี รักษาชัฎ รับบท โฟล์ค
 โยธาศักดิ์ โชคทวีสถาพร รับบท นาย
 ธนกร พรวรรณพงศา รับบท ฟลุ๊ค
 มนัสชญา พุทธขาว รับบท ชะเอม
 ธงชัย พิมาพันธุ์ศรี รับบท อาร์ต
 รพี พัฒนเจริญ รับบท ดุ๊ค
 ทิพนภา ไชยพงศ์ผาต รับบท เจน
 รังสิวุฒิ ชโลปถัมภ์ รับบท ศ.ดร.เปรมชัย ทวีศิลป์
รางวัลและการเข้าชิง
 ปี งานประกาศรางวัล สาขาที่เข้าชิง ผู้ได้รับเสนอชื่อ ผลการตัดสิน อ้างอิง2562LINE TV Awards 2019Best Fight Scene ฉากต่อสู้ยอดเยี่ยมอรรถพันธ์ พูลสวัสดิ์  25th Shanghai Television Festival Magnolia Awards Best Foreign TV Series / Serial(ละครชุดสั้น/ยาวต่างประเทศยอดเยี่ยม) The Gifted นักเรียนพลังกิฟต์   รางวัลนาฏราช ครั้งที่ 10 กำกับภาพยอดเยี่ยม วงศ์วัฒนะ​ ชุณหวุฒิยานนท์   Asian Television Awards ครั้งที่ 24 Best Actor in a Leading Role(นักแสดงนำชายยอดเยี่ยม) กรภัทร์ เกิดพันธุ์  Best Actor in a Supporting Role(นักแสดงสมทบชายยอดเยี่ยม) อรรถพันธ์ พูลสวัสดิ์   Best Original Screenplay(บทโทรทัศน์ดั้งเดิมยอดเยี่ยม) The Gifted นักเรียนพลังกิฟต์  

 เพลงประกอบ 
 ฤดูกาลที่ 1
ในเวอร์ชันที่ลงทางเน็ตฟลิกซ์ไม่มีเพลงประกอบ
 หลุดพ้น - สุวีระ บุญรอด
 ไม่มีคำสัญญา Ost. wake up ชะนี Very Complicated - สุชาติ แซ่แห้ง
อ้างอิง

 แหล่งข้อมูลอื่น 




หมวดหมู่:ละครโทรทัศน์โดยจีเอ็มเอ็มทีวี
หมวดหมู่:ละครโทรทัศน์ไทย
หมวดหมู่:ละครโทรทัศน์วัยรุ่นไทย
หมวดหมู่:ละครชุดทางโทรทัศน์ไทย
หมวดหมู่:ภาพยนตร์ชุดทางโทรทัศน์ไทย
หมวดหมู่:ละครโทรทัศน์ไทยในปี พ.ศ. 2561
หมวดหมู่:ละครโทรทัศน์ช่องวัน 31
หมวดหมู่:ละครชุดทางโทรทัศน์ไทยในคริสต์ทศวรรษ 2010